মিশরজুড়ে ফের সহিংসতা ছড়িয়ে পড়েছে। আহত হয়েছেন ৪১ জন। মিশরের ক্ষমতাচ্যুত প্রেসিডেন্ট মোহাম্মদ মুরসির সমর্থক ও নিরাপত্তা বাহিনীর সদস্যদের মধ্যে গতকাল ব্যাপক সংঘর্ষের ঘটনা ঘটে। কায়রো, গিজা, শারকিয়া, বেনি সোয়েইফ, মেনিয়া, বেহেইরা ও দাকাহলিয়া অঞ্চলে রক্তক্ষয়ী সংঘর্ষে হতাহতের ঘটনা ঘটে। রাজধানী কায়রোয় কমপক্ষে ৬ জন নিহত ও সিরিজ বোমা বিস্ফোরণে বেশ কয়েকজন আহত হয়। এ খবর দিয়েছে বার্তা সংস্থা আইএএনএস। আজও মুরসি সমর্থকরা তাদের সরকারবিরোধী আন্দোলন অব্যাহত রাখবে বলে জানা গেছে। অন্যদিকে, সরকার ও সামরিক বাহিনীর সমর্থকরা দেশব্যাপী অনুষ্ঠান উদযাপনের পরিকল্পনা করছে। গত বছরের জুলাই মাসে এক সেনা অভ্যুত্থানে ক্ষমতাচ্যুত হন মুরসি। এরপর তাকে গোপন স্থানে আটক করে রাখা হয়েছিল। মুরসির ইসলামপন্থী দল মুসলিম ব্রাদারহুড রাজনীতিতে নিষিদ্ধ ঘোষিত হয়।